b'\n_START_ARTICLE_\nPokrajinski muzej Ko\xc4\x8devje\n_START_PARAGRAPH_\nPokrajinski muzej Ko\xc4\x8devje je bil ustanovljen leta 1952 na pobudo muzejskega dru\xc5\xa1tva Ko\xc4\x8devje in od tedaj dalje prireja razstave. Leta 1963 je pridobil stalne prostore v stavbi \xc5\xa0e\xc5\xa1kovega doma, pred drugo svetovno vojno je bila ta stavba Sokolski dom. Ta stavba je pomemben spomenik slovenske dr\xc5\xbeavnosti, v njej se je od 1. do 3. Oktobra 1943. leta dogodil Zbor odposlancev slovenskega naroda, ki je bilo prvo neposredno izvoljeno predstavni\xc5\xa1tvo okupiranega naroda v Evropi med drugo svetovno vojno. Udele\xc5\xbeilo se ga je 572 neposredno in posredno izvoljenih ter delegiranih odposlancev, vseh udele\xc5\xbeencev pa je bilo 650. Po zborovanju je bila zgradba po\xc5\xa1kodovana, po vojni pa obnovljena in poimenovana po narodnem heroju Jo\xc5\xbeetu \xc5\xa0e\xc5\xa1ku. Ko\xc4\x8devski zbor je likovno dokumentiral slikar in grafik Bo\xc5\xbeidar Jakac (*1899 \xe2\x80\xa01989), kateri je bil tudi udele\xc5\xbeenec tega zbora. Del njegove obse\xc5\xbene zbirke je od oktobra 1996 na ogled v muzeju. Najve\xc4\x8d je risb s svin\xc4\x8dnikom in rde\xc4\x8do, rjavo ter \xc4\x8drno kredo. V muzeju je tudi ve\xc4\x8dkrat prenovljena razstava Ko\xc4\x8devska: Izgubljena kulturna dedi\xc5\xa1\xc4\x8dina ko\xc4\x8devskih Nemcev, ki prikazuje predvojne, medvojne in povojne dogodke, ki so pripeljali do preselitve, izselitve, po koncu vojne pa tudi do izgona Ko\xc4\x8devarjev iz obmo\xc4\x8dja Slovenije. Velik del krivde za to nosi tudi lokalni f\xc3\xbcrer Wilhelm Lampeter.'